Afføring fra mennesker eller dyr får alarmklokkerne til at ringe i Thisted Kommunes badevandsanalyse.

Der er fundet et meget højt indhold af bakterier i Vandet Sø i Thy, og derfor fraråder Thisted Kommune badning i den østlige del af søen. Kommunen skriver på sin hjemmeside, at der den 10. august blev konstateret meget høje bakterietal i søen, og klikker man på kommunens badevandsanalyse, kan man se, at værdierne for E.coli og enterokokker er markeret med rødt, hvilket er et tegn på forurening. Også den 24. juli blev der målt meget høje værdier. Biolog Jan Salmonsen forklarer til Nordjyske , at det er et tegn på, at der er afføring fra enten mennesker eller varmblodede dyr i vandet. - Vi er ikke klar over kilden til forureningen, men det har været et problem i et stykke tid, siger han til avisen. Vandet Sø er populær blandt mange vindsurfere, fordi søen byder på noget mere rolige forhold end havet. Limfjordupdate.dk skriver, at kommunens anbefalinger også gælder surferne, fordi de risikerer at få hovedet under, hvis de falder af brættet. Thisted Kommune regner med at have tal fra nye badevandsanalyser i dag onsdag.